32005R0749
L 126/10
JURNALUL OFÍCIAL AL UNIUNII EUROPENE
REGULAMENTUL (CE) NR. 749/2005 AL COMISIEI
din 18 mai 2005
de modificare a Regulamentului (CEE) nr. 2131/93 de stabilire a procedurii și condițiilor pentru vânzarea cerealelor păstrate de organismele de intervenție
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1784/2003 al Consiliului din 29 septembrie 2003 privind organizarea comună a piețelor în sectorul cerealelor (1), în special articolul 6,
întrucât:
(1)
Regulamentul (CEE) nr. 2131/93 al Comisiei (2) stabilește procedurile și condițiile pentru punerea în vânzare a cerealelor păstrate de organismele de intervenție.
(2)
În statele membre care nu au porturi maritime, ofertanții sunt penalizați prin cheltuieli de transport mai ridicate pentru cerealele puse în vânzare. Din această cauză, cerealele sunt mai greu de exportat din aceste state membre, ceea ce conduce mai ales la o durată de depozitare pentru intervenție mai lungă și la costuri suplimentare pentru bugetul comunitar. În consecință, Regulamentul (CEE) nr. 2131/93 a prevăzut la articolul 7 posibilitatea finanțării, în anumite cazuri, a celor mai avantajoase cheltuieli de transport între locul de depozitare și locul de ieșire, pentru ca ofertele să fie comparabile.
(3)
Porturile croate Rijeka și Split erau porturi de ieșire tradiționale pentru țările din Europa Centrală înainte de aderarea acestora la Uniune. În consecință, este necesar ca Rijeka și Split să se includă printre locurile de ieșire care pot fi luate în considerare pentru calculul cheltuielilor de transport care pot fi rambursate în caz de export.
(4)
În scopul de a simplifica și a armoniza procedurile de vânzare a cerealelor pentru export, trebuie clarificată procedura de eliberare a garanțiilor prevăzută la articolul 17 din Regulamentul (CEE) nr. 2131/93, pe baza dispozițiilor Regulamentului (CE) nr. 800/1999 al Comisiei din 15 aprilie 1999 de stabilire a normelor comune de aplicare a regimului de restituire la exportul de produse agricole (3), în special în ceea ce privește dovezile privind îndeplinirea formalităților vamale de import în țările terțe.
(5)
Prin urmare, Regulamentul (CEE) nr. 2131/93 ar trebui modificat în consecință.
(6)
Măsurile prevăzute de prezentul regulament sunt conforme avizului Comitetului de gestionare a cerealelor,
ADOPTĂ PREZENTUL REGULAMENT:
Articolul 1
La articolul 7 din Regulamentul (CEE) nr. 2131/93, alineatul (2a) se înlocuiește cu textul următor:
„(2a) În cazul în care un stat membru nu are port maritim, se poate decide, în conformitate cu procedura prevăzută la alineatul (1), derogarea de la alineatul (2) și prevederea, în cazul unui export dintr-un port maritim, a finanțării celor mai avantajoase cheltuieli de transport între locul de depozitare și locul de ieșire real, în limita unor plafoane indicate în anunțul de participare la licitație.
În sensul prezentului alineat, portul românesc Constanța și porturile croate Rijeka și Split pot fi considerate locuri de ieșire.”
Articolul 2
La articolul 17 din Regulamentul (CEE) nr. 2131/93, alineatul (3) se înlocuiește cu următorul text:
„(3) Garanția prevăzută la alineatul (2) a doua liniuță se eliberează în cazul cantităților pentru care:
-
se dovedește că produsul este necorespunzător pentru consumul uman sau animal;
-
se dovedește îndeplinirea formalităților vamale de export în afara teritoriului vamal al Comunității și de import în una dintre țările terțe prevăzute în cadrul licitației. Dovezile de export în afara teritoriului vamal al Comunității și de import într-o țară terță sunt aduse în conformitate cu modalitățile prevăzute la articolul 7 și la articolul 16 alineatele (1), (2) și (3) din Regulamentul (CE) nr. 800/1999;
-
certificatul nu este eliberat în conformitate cu articolul 49 din Regulamentul (CE) nr. 1291/2000;
-
contractul a fost reziliat în conformitate cu articolul 16 alineatul (4).”
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 mai 2005.